**He pūrongo mō ngā amuamu ki Te Toihau Hauora, Hauātanga (HDC) mō ngā Ratonga Tautoko Kainoho Whaikaha**

**He kupu whakarāpopoto**

Kei te tāmi mai te rāngai tautoko whaikaha o Aotearoa. Tokomaha ngā rōpū e āwangawanga ana mō ēnei tūāhua:

* Tokoiti rawa ngā tāngata e mahi ana i te wāhi tautoko whaikaha.
* Kāore ngā ratonga tautoko e tuwhera ana i ētahi wā, ā, kua katia kētia rānei.
* Ka rerekē, ka iti iho rānei te tautoko mō ētahi tāngata inā hoki te wāhi e noho nei rātou.
* Mehemea he pai te pūtea mō te tautoko whaikaha i tēnei wā me ngā rā e heke mai nei.
* Mehemea he nui te mahi kia noho haumaru ngā tāngata whaikaha.

Katoa ēnei raruraru e tohu ana i te tika rānei o te tautoko kia noho pai ngā tāngata i ō rātou hapori, kia rongo i te pārekareka mō rātou anō me te whakatau whakaaro mō tō rātou oranga.

Hei tā HDC ko te nuinga o ngā kaimahi o te wāhi tautoko whaikaha kei te mahi pai. Engari i roto i tēnei pūrongo ka tirotiro a HDC i ngā amuamu kua riro mai i a mātou mō ngā ratonga tautoko kainoho whaikaha i ngā tau e rima ka hori ake nei.

Kei te mōhio mātou he uaua pea te tuku mai i tētahi amuamu ki a HDC mō ngā ratonga tautoko kainoho whaikaha. Kāore i te hiahia ētahi tāngata ki te whai i te tukanga amuamu a HDC. Ka rongo ētahi tāngata i te āwangawanga hei tuku amuamu. Kei te whakaaro a HDC he tokomaha atu ngā tāngata pōuri i ērā ka rongohia e mātou. Ka taea e te tangata te tuku amuamu ki:

* Tā rātou ratonga tautoko kainoho whaikaha
* A Whaikaha, a ACC, a Te Whatu Ora rānei
* Te Kāhui Tika Tangata
* Te Kaitiaki Mana Tangata

E mea mai anō, ko tā te HDC pūrongo nei mō ngā amuamu mō te ratonga tautoko kainoho whaikaha anake ka riro mai i a mātou.

**Horopaki**

Me whiwhi mai e te hunga whaikaha tētahi wāhi noho haumaru, e mahana ana, ka manaaki, ka wātea, ā, he pai hoki te utu. Engari ko ētahi tāngata whaikaha kāore i te pērā te whiringa pai mō tētahi whare me te aha, kāore i a rātou te mana hei kōwhiri i tētahi wāhi hei wāhi noho mō rātou, ahakoa ratonga kainoho whaikaha, kāore rānei.

I tirotiro a HDC i ngā amuamu o te rima tau nei mō ngā ratonga tautoko kainoho whaikaha, ka mutu, he mea māharahara te kitenga atu. Ko ētahi o ēnei mea ka auhi mai pea:

* Tē whai atu i ētahi o ngā mahere tautoko o ngā tāngata.
* Kāore e pai te mahi tautoko ki ētahi, tae atu ki:
	+ ngā take haumaru i ētahi whare;
	+ i hē te tuku rongoā tika ki ētahi;
	+ kāore i te tika te mahi a ētahi kaimahi tautoko mō ngā mate hauora, mō te wā rānei e noho māuiui ana — tae atu ki te wā ka piki ake te kaha o te māuiui; ā
	+ kāore e whai āwhina, e whai tautoko rānei ētahi kaimahi mai i ō rātou kaiwhakahaere.
* I kaha whakaita, i kaha whakaete ētahi kaimahi i ētahi tāngata whaikaha.
* Kāore i hāngai te tautoko ki ō rātou hiahia.
* Kāore i riro mai i ētahi Māori whaikaha he tautoko whaikaha hei hāpai i tō rātou mana.
* Kāore i te pai te mahi me te whakawhitinga kōrero a ētahi ratonga tautoko kainoho whaikaha ki ērā atu ratonga, tae atu ki ngā ratonga hauora.
* Kāore i te pai ki ētahi tāngata whaikaha me ō rātou whānau te whakawhitinga kōrero me ngā ratonga tautoko kainoho whaikaha, tae mai ki:
	+ te kino o te kōrero mai te āhua rānei o te kōrero e kore nei e tiaki ana i tō rātou mana;
	+ te hē o te tuku kōrero a ngā kaiwhakarato tautoko kainoho whaikaha i te wā ka whakahē ngā tāngata whaikaha/ō rātou whānau rānei i te momo tautoko ka hoatu ki a rātou;
	+ te hē o te mōhiohio mō te pūtea, te momo tautoko rānei me riro mai e rātou; ā
	+ te korenga o te whakamōhio atu i te rerekētanga o te tautoko te whakakorenga rānei.
* Kāore i te tika te mahi a te kaimahi tautoko me ōna pūkenga.
* Ka kino ngā wheako ina tuku amuamu, ina kōrero rānei mō ngā āhua e hiahia ana kia whakarerekē.

Ka whakaaro a HDC ko ēnei raruraru he wāhanga o ngā raruraru i tautohua mai ai e mātou;

* He tokoiti ngā tāngata e mahi ana i te mahi tautoko hunga whaikaha.
* Kei te iti haere te tautoko i ngā tāngata inā hoki ko te wāhi e noho nei rātou engari anō te tautoko tika mō rātou.
* Kei te noho rangirua te tangata mō te āhua o te tautoko haunga whaikaha me Enabling Good Lives (EGL).
* Kei te whakaaro mātou kāore i te pai te mahi tautoko kia noho haumaru ai te hunga whaikaha.
* Kāore mātou i te mōhio mehemea e tika ana rānei te āhua o te tautoko hunga whaikaha.
* Kei te āwangawanga mātou ki ō ngā tāngata kōwhiringa mō te wāhi hei noho mō rātou me te tautoko ka riro mai i a rātou.

**Ngā Tohutohu**

Ngā tohutohu ki a Whaikaha:

I te tau 2023, ka ui atu a Whaikaha ki a Rachael Schmidt-McCleave kia tuhituhi i tētahi pūrongo (te pūrongo Schmidt-McCleave) mō ngā kaupapa here, ngā tukanga, me ngā mahi hei whakahaere amuamu i tētahi ratonga nui mō te tautoko hunga whaikaha. Kei te whakaae mai a HDC ki ngā tohutohu o tā Schmidt-McCleave pūrongo*.* Ko ngā tohutohu e tino hāngai ana ki tā te HDC e whakaaro ana ko ēnei:

* Me whakamāmā ake e HDC, e Whaikaha, me ngā kaiwhakarato te huarahi mō te hunga whaikaha me ō rātou whānau ki te tuku amuamu, ki te tuku whakaaro hoki mō te tautoko ka riro mai i a rātou.
* Me hoatu e Whaikaha he mōhiohio mārama ki te hunga whaikaha me ō rātou ngā whānau mō te tautoko me riro mai i ngā kaiwhakarato ratonga hunga whaikaha.
* He mea tino pai ina taea e Ngā Kaitautoko tō rātou āwhina te whakakaha ake mō te hunga e noho ana ki ngā wāhi noho o ngā ratonga hunga whaikaha kia kōrero mai.

I tuku ngā tohutohu o te pūrongo a Schmidt-McCleave ki a Whaikaha, me te aha, ka arowhai a HDC i te pēhea a Whaikaha e whakatutuki ana i ngā tohutohu.

Nō muri mai i te titiro a HDC ki ngā amuamu i riro mai ai mō ngā kaiwhakarato kainoho whaikaha kei a mātou ētahi atu tohutohu.

Ka tohutohu mai a HDC kia mahi tahi a Whaikaha me ngā tāngata whaikaha, ō rātou whānau, ngā kaiwhakarato hunga whaikaha me ētahi atu kaituku pūtea pērā i a ACC me Oranga Tamariki ki te waihanga i tētahi anga kounga mō te tautoko hunga whaikaha.

Ka āwhina tētahi anga kounga i ngā tāngata kia mōhio pai rātou ki te mahi a ngā kaitautoko tangata whaikaha me te āhua o te tautoko tino kounga. He mea āwhina hoki tēnei i te hapori whaikaha, rāngai whaikaha anō hoki kia mōhio mehemea he pai rānei te mahi a ngā kaiwhakarato hunga whaikaha. Ka whakaaro a HDC mā ngā kawatau mārama ka māmā te kōrero mai a te hunga whaikaha me ō rātou whānau mehemea kāore i te pai te tautoko hunga whaikaha. He mea atu anō ki ngā whakaaro o HDC me noho hei wāhanga o te anga kounga:

* Me auau te ui atu a ngā kaiwhakarato ki ngā tāngata e tautokona ana e rātou mō te pēhea o te haere o ā rātou noho. Mā te whakaaro o ngā tāngata mō te ratonga ka whai mōhiohio mātuatua ngā kaiwhakarato mō te kounga o te ratonga. Mā konei e taea ai e ngā kaiwhakarato te kī atu ki ngā kaituku pūtea pērā i a Whaikaha me ACC he pēhea ngā whakaaro o te hunga whaikaha mō tō rātou ratonga.
* Me whakarite ture noa mō te pēhea e urupare atu ai ngā kaiwhakarato ki ngā amuamu o te hunga whaikaha me ō rātou whānau. Mā konei ka kitea ina urupare atu ana rānei ngā kaiwhakarato ki ngā amuamu i runga i te tōkeke rite tonu. Kei te tautoko a HDC i te mahi a Whaikaha i tēnei wā hei whakarite kōrero mō te urupare amuamu.
* Me whakaae hoki pea a ACC rātou ko Te Whatu Ora ko Oranga Tamariki ki tētahi anga kounga pērā i tā Whaikaha, kia ōrite tonu ai te kounga o te tautoko whaikaha ahakoa nā wai te pūtea tautoko.

Kei a HDC ētahi atu mea e hiahia ana kia mahia e Whaikaha hei whakapai ake i te tautoko e whakarato ana ki te tangata:

* I whakaputa a Whaikaha i tētahi pūrongo e kīia nei ko ‘Disability Support Workforce Community Engagement’ mō te tokohia o ngā kaimahi tautoko hunga whaikaha. Kei te hiahia a HDC kia mahi tonu a Whaikaha kia tokomaha ake ngā kaimahi tautoko hunga whaikaha i āianei me ngā tau e heke mai ana.
* Kei te tautoko a HDC i te kaupapa My Home My Choice me te kōwhiringa Choice in Community Living mō te tautoko whaikaha. Heoi anō, kei ētahi wāhi anake o te motu ēnei kaupapa. Kei te hiahia a HDC kia whakaritea e Whaikaha a Choice in Community Living hei kaupapa huri noa i te motu.
* Kei te hiahia a HDC kia tautoko a Whaikaha i te waihangatanga o tētahi ratonga kainoho whaikaha me tētahi ratonga hapori whaikaha e ārahina ana e ngā tāngata whaikaha Māori.
* Kei te hiahia a HDC kia pai ake te whakawhitinga kōrero a Whaikaha me te hapori whaikaha mō te noho a ngā Pūnaha Panoni EGL puta noa i te motu.

Ko ētahi whakaaro mō ‘Te Arotakenga Motuhake mō ngā ratonga tautoko whaikaha e whakahaerehia ana e Whaikaha’:

I te marama o Haratua, o tēnei tau 2024, i pānuitia mai e te kāwanatanga he ‘Arotakenga Motuhake mō ngā ratonga tautoko whaikaha e whakahaerehia ana e Whaikaha’. Mō ngā ratonga whaikaha katoa e tautoko ā-pūteatia nei e Whaikaha te pūrongo nei, kaua mō ngā ratonga noho anake. Engari ka whakaaro nei a HDC he huarahi wātea pai te arotakenga kia whai kōwhiringa papai te hunga whaikaha mō te noho ki te hapori, mō te kounga rānei o ngā ratonga noho.

E āhua pōuri ana a HDC karekau he tāngata whaikaha Māori, he kaitātaki hapori whaikaha rānei i runga i te pae arotakenga-tokotoru. E whakaaro ana a HDC ka pai mehemea te pae arotakenga:

* I whai wāhi mai ngā tāngata whaikaha Māori, ngā kaitātaki hapori whaikaha me ngā whānau ki te arotakenga, tae atu kia mahi tahi hei whakawhanake tohutohu.
* I meatia ngā atikara me ngā mātāpono o Te Tiriti o Waitangi, te UNCRPD, me te EGL hei waihanga tohutohu kia whakaritea he pūnaha tautoko whaikaha e toitū ana, e kounga ana mō ngā tāngata whaikaha katoa.
* I titiro ki te kounga o ngā tautoko whaikaha, tae atu ki ngā tohutohu o ngā arotakenga me ngā pakirehua o mua.
* I whakaritea he mahere ohu mahi whaikaha roa, tae atu ki ngā huarahi whakangungu mō ngā kaimahi tautoko kainoho.
* I whakaaro kia arotakengia te rāngai whaikaha pērā i te Arotake Pūtea Manaaki Kaumātua me ngā Tauira Ratonga.